
Priroda  čovjeka,  njegovo  čovještvo  ne  raste,  ne  napreduje  samo  od  sebe.  Kao 
što  se  to  zgodno  kaže,  ljudi  moraju  “voditi  svoj  život”.  Da  bi  bili  ljudi,  moraju 
svom  životu  dati  formu.  To  pak  uspijeva  samo  onda,  ako  život  ima  sadržaj,  koji 
nadilazi  puko  samoodržanje  i  produženje  vrste.  Sadržaj,  koji  nadilazi  čovjeka. 
Čovjek  je  biće,  koje  samo  sebe  nadilazi.  Njemu  treba  nešto,  za  što  se  isplati 
živjeti.  Cor  curvatum  in  seipsum,  o  kojem  govori  sveti  Augustin,  srce,  kojemu 
je  stalo  još  samo  do  sebe,  više  nije  u  pravom  smislu  ljudsko.  Ono,  što  mi  zovemo 
kulturom,  jest  prožimanje  života  jedne  zajednice,  takvim  sadržajima,  koji  taj 
život  strukturiraju  i  daju  mu  smisao. 

Ali  svi  su  ti  sadržaji,  na  kraju  krajeva  relativni.  Jedini  adekvatan  predmet 
ljudske  samotranscedencije  jest  Bog.  Friedrich  Nietzsche  držao  je  kršćansku 
ideju  o  ljubavi  prema  Bogu  najvišom  idejom  čovječanstva,  jer  je  ona  ljude 
upućivala,  da  teže  k  nečemu,  što  je  veće  nego  čovjek  i  jer  je  čovjek  na  taj  način 
naučio,  da  preraste  samog  sebe.  Samo  tako  čovjek  postaje  u  pravom  smislu 
ljudski.  U  tom  je  smislu  pisao  Andrej  Sinjavski  iz  stanja  najdubljeg  poniženja 
u  sibirskom  Gulagu:  Dovoljno  dugo  smo  razmišljali  o  čovjeku.  Došlo  je  vrijeme, 
da  mislimo  na  Boga. 

Nietzsche  je  smatrao  da  je  Bog  mrtav,  i  da  bi  ispunio  tu  prazninu,  kao 
funkcionalni  ekvivalent  ideje  Boga  izmislio  je  nadčovjeka.  Utopija  nadčovjeka 
bila  je,  kao  i  sve  novovjcke  utopije,  nadomjestak  religije.  Utopije  su,  kako  rekoše 
Feuerbach  i  Mara,  imale  zadatak  skinuti  na  zemlju  budućnosti  ono,  što  su  ljudi 
dotada  projicirali  u  nebo.  Smisao  ljudskog  djelovanja  trebao  je  na  kraju  kra¬ 
jeva  proizlaziti  iz  zemaljske  budućnosti  čovječanstva.  Mara  ne  poštuje  realnog 
čovjeka,  nego  samo  čovjeka  budućnosti.  Ali  zašto  bi  taj  čovjek  bio  bolji  samo 
zato,  što  mu  je  bolje,  što  bolje  živi?  Tako  je  budućnost  postala  opium  naroda. 
Utopije  projiciraju  u  neodredjenu  zemaljsku  budućnost  samo  slab  odbljesak 
onoga,  što  je  za  vjernika  živa  sadašnjost.  Bog  je  živa  sadašnjost.  A  i  budući 
Božji  svijet  bacao  je  u  kršćanskim  vremenima  višestruko  svoj  sjaj  na  dnevni 

1U  današnje  teško  vrijeme  u  našoj  se  domovini  više  no  ikad  čuje  riječ  “Evropa”.  Pritom 
se  osim  materijalne,  fizičke  pomoći,  u  Evropi  prije  svega  traži  uzor  i  oslonac  u  privred¬ 
nom,  političkom,  kulturnom  i  duhovnom  životu.  Mnoga  neispunjena  očekivanja  urodila  su 
razočaranjem  i  ogorčenjem,  posebno  kod  angažiranih  katolika.  Mišljenja  smo,  da  je  osnovni 
razlog  tomu  neinformiranost  o  duhovnom  stanju  u  Evropi,  posebno  u  zapadnom  katolicizmu. 
Tekst,  koji  donosimo,  može  poslužiti  kao  sažeta,  uravnotežena  i  kompetentna  informacija, 
(prim.  prev.) 

život  ljudi,  ne  samo  nedjeljom,  o  Božiću  i  o  Uskrsu,  iako  se  to  u  to  doba  na¬ 
jbolje  vidjelo.  Taj  je  odsjaj  prožimao  bijedu  realnog  života  ljudi  i  spašavao  taj 
život  od  banalnosti.  Siromaštvo  je  postajalo  “plemenitim  siromaštvom”  ,  kako 
to  reče  Ivan  XXIII  sjećajući  se  svog  djetinjstva.  Prisutnost  Božjeg  svijeta  u 
ljudskom  znači  takodjer,  da  rad,  da  sve  ono,  dobra  i  lijepa,  što  čovjek  učini, 
nije  samo  opravdano  kasnijom  koristi,  ima  smisao  ovdje  i  sada,  jer  je,  kako  se 
u  Bibliji  kaže,  učinjeno  “u  Bogu”.  To  pak  čini  rad  kao  i  blagdane  elementima 
ljudske  kulture,  pri  čemu  blagdani,  naravno,  imaju  istaknutu  ulogu.  Oni  nam 
uvijek  ponovo  zorno  predočuju  smisao  svega.  Novovjeka  utopija  je  na  mjesto 
očekivanog,  neumrlog,  božanskog  života  za  svakoga,  tko  za  njim  teži,  stavila 
perspektivu  poboljšanih  zemaljskih  uvjeta  života  budućih  generacija.  Zato  je 
trebalo,  da  se  društvo  pretvori  u  svrhovitu,  racionalnu  organizaciju,  koja  će 
omogućiti,  da  se  ta  poboljšanja  provedu.  Sadašnji  život,  ako  ga  i  provodimo 
“uredno  i  kako  treba”,  nema  više  po  sebi  smisla  za  vječnost.  Kultura  zapravo 
još  i  ne  postoji,  ona  bi  tek  trebala  biti  budući  rezultat  sadašnjega  rada.  Nema 
ni  što  da  se  slavi.  Na  mjesto  blagdana  stupa  slobodno  vrijeme.  S  druge  strane, 
utopija  nam  ne  može  rastumačiti,  kako  će  to  poboljšanje  života  budućih  gen¬ 
eracija  osloboditi  život  od  banalnosti. 

Utopija  je  medjutim  mrtva.  Mrtvija,  nego  što  je  Bog  igda  bio.  Pokazalo  se, 
da  je  organizacija  društva  u  službi  utopije  više  smetala,  nego  koristila  materi¬ 
jalnom  napretku.  Sto  dakle  preostaje,  kad  se  nadomjestak  religije  pokazao  kao 
iluzija?  Naravno,  da  se  može  pomišljati  na  povratak  od  nadomjestka  k  origi¬ 
nalu.  Ali  povratak  k  Bogu  ne  dogadja  se  nikad  automatski.  On  je  uvijek  samo 
posljedica  životne  odluke  pojedinog  čovjeka.  No  postoji  i  druga  alternativa. 
Kako  izgleda  danas  ta  alternativa?  Na  mjesto  utopije,  kao  nadomjestka  religije, 
stupa  danas  radikalna  antiutopija,  koja  posve  odbacuje  misao  o  transcedenciji 
čovjeka.  Ugledni  američki  filozof  Richard  Rorty  nedavno  je  formulirao  antiu- 
topiju.  To  je  idealna  slika  liberalnog  društva,  u  kojem  su  nestali  svi  kognitivni, 
etički  i  religiozni  zahtjevi  i  kojemu  ništa  nije  stvarnije,  nego  užitak  i  bol.  Sve 
ono  do  čega  čovjek  drži,  sve  ono,  što  uzima  ozbiljno,  je  iluzija.  Ništa  više  ne 
smijemo  uzimati  ozbiljno.  Najviši  rezultat  kulture  je  ironija.  Važno  je  da  se 
dobro  osjećamo,  to  je  sve.  Na  mjesto  herojskog  nihilizma  stupa  ono  što  ćemo 
zvati  banalnim  nihilizmom. 

Nietzsche  je  taj  banalni  nihilizam  vidovito  karakterizirao  već  pred  stotinu 
godina,  govoreći  o  posljednjem  čovjeku.  “Što  je  ljubav?  Što  je  stvaranje?  Što  je 
čežnja?  Što  je  zvijezda?  -  tako  pita  posljednji  čovjek  i  žmirka.  Zemlja  je  postala 
mala,  i  po  njoj  skakuće  posljednji  čovjek,  njemu  je  sve  maleno.  Pronašli  smo 
sreću  -  kažu  posljednji  ljudi  i  žmirkaju.  Napustili  su  krajeve,  gdje  je  bilo  teško 
živjeti,  jer  potrebna  je  toplina.  Vole  susjeda,  i  taru  se  o  njega,  samo  da  bude 
toplo.  S  vremena  na  vrijeme  malo  otrova,  to  stvara  ugodne  sne.  A  na  kraju 
mnogo  otrova,  za  ugodnu  smrt.  Još  se  radi,  jer  rad  je  zabava.  Ali  se  pazi  na 
to,  da  se  ne  pretjera.  Nema  više  siromašnih  i  bogatih,  i  jedno  i  drugo  je  previše 
zamorno.  Tko  će  još  vladati,  tko  se  pokoravati,  i  to  zamara.  Nema  ni  stada  ni 
pastira.  Svak  želi  isto,  svak  je  jednak,  a  tko  osjeća  drukčije,  odlazi  dobrovoljno 

u  ludnicu.  Imaju  slatkiš  za  dan  i  slatkiš  za  noć,  ali  drže  do  zdravlja.  Našli  smo 
sreću,  kažu  posljednji  ljudi  i  žmirkaju.”  2 

Nietzscheov  posljednji  čovjek  jest  utjelovljenje  banalnog  nihilizma.  On  danas 
sam  sebe  naziva  liberalcem.  Sve  ono  što  se  s  njime  ne  slaže,  dobiva  bauk-etiketu 
fundamentalizma.  U  tom  smislu  fundamentalist  je  svaki  onaj,  koji  bilo  što  uzima 
ozbiljno  i  ne  želi  se  toga  odreći.  Za  banalni  liberalizam  sloboda  znači  množenje 
mogućnosti,  opcija,  ali  on  ne  dopušta  opciju,  za  koju  bi  se  isplatilo  odustati 
od  svih  drugih.  O  takvoj  opciji  pak  govori  Evandjelje.  O  blagu  u  njivi  i  o 
dragocjenom  biseru,  za  koji  onaj,  koji  ga  nadje,  daje  sve.  To  je  blago  bilo  ono  što 
je  evropskoj  kulturi  dalo  njenu  životnu  jezgru.  Oni,  koji  su  za  to  blago  stvarno 
sve  prodali,  bili  su  sveci.  Dakako,  nije  se  kršćanska  Evropa  sastojala  od  samih 
svetaca.  Dapače!  Ali  je  ona  postojala  tako  dugo,  dok  je  bila  čvrsto  uvjerena, 
da  su  sveci  izabrali  ‘bolji  dio’.  Oni  su  bili  živo  utjelovljenje  kršćanske  ljestvice 
vrednota.  Izgubi  li  Evropa  to  blago,  ostaje  joj  samo  još  banalni  nihilizam,  to 
znači  kraj  svake  kulture,  koja  zaslužuje  to  ime. 

Stoga,  ako  bi  bilo  u  Božjem  planu,  da  Crkva  u  Evropi  još  jednom  postane 
snagom,  koja  će  prožimati  kulturu,  bit  će  to  samo,  ako  postane  domovinom 
onih,  kojima  je  dosta  banalnosti,  nečim  stvarno  drugim,  stvarnom  alternativom 
civilizaciji  banalnosti,  a  to  znači,  Crkvom  svetaca.  3  Kršćanska  obnova  Evrope 
ne  će  doći  od  simpozija  i  kongresa,  niti  od  planiranja  na  katoličkim  akademi¬ 
jama  i  teološkim  fakultetima,  a  niti  od  crkvenih  ustanova  socijalno-pedagoškog 
smjera,  koje  najčešće  odavno  nemaju  dovoljno  vjernih  kršćana,  koji  bi  tamo 
radili  na  osnovi  autentičnog,  kršćanskog  duha.  Crkva,  prilagocljena  duhu  vre¬ 
mena  bit  će  u  budućnosti  sve  manje  interesantna.  Velikim  kršćanskim  epohama 
uvijek  su  prethodile  epohe  povlačenja  u  sebe,  odlaska  “na  distancu”  i  sabranost. 
Bez  povlačenja  svetog  Benedikta  u  osamu  Subiaca  ne  bi  bilo  svetog  Benedikta  - 
zaštitnika  Evrope.  A  renouveau  catholique,  koji  je  usmjerio  Crkvi  čete  intelek¬ 
tualaca  i  umjetnika  početkom  dvadesetog  stoljeća,  nije  bio  plod  prosvjetiteljskog 
katolicizma  osamnaestog  stoljeća,  već  mu  je  prethodio  bojni  poklič  Syllabusa  Pia 
IX  protiv  religioznog  liberalizma  19.  stoljeća,  što  je  Crkvu  na  odredjeno  vrijeme 
zatvorilo  u  neku  vrstu  ghetta.  Po  svemu  se  čini,  da  je  privremeno  progonstvo 
u  takozvani  “ghetto”  povoljnije  za  kršćansku  misiju,  nego  prilagodjenje  duhu 
vremena,  koje  sol  pomalo  čini  bljutavom. 

Ako  je  prisutnost  božanskog  u  društvu  jezgra  svake  autentične  kulture,  tada 
se  kulturno  djelovanje  Crkve  u  Evropi  prvenstveno  sastoji  u  tome,  da  tu  prisut¬ 
nost  objavi.  Hoće  li  Crkva  imati  odlučno  značenje  za  kulturu  Evrope,  ovisit  će, 
dakle,  o  tome,  hoće  li  biti  ono  što  jest,  hoće  li  u  nauci,  kultu  i  etosu  zadržati  ili 
ponovo  zadobiti  svoj  identitet.  Taje  prisutnost  dvojaka:  kognitivna  i  praktična, 

2W.  Nietzsche,  Tako  je  govorio  Zaratustra. 

3I  pojam  svetosti  doživio  je  u  suvremenom  katolicizmu  svoju  banalizaciju.  Na  blagdan  Svih 
Svetih  slušao  sam  jednog  hrvatskog  svećenika,  doktora  teologije,  kako  je  u  propovijedi  izjavio: 
Svi  smo  mi  sveti,  zato  je  blagdan  Svih  Svetih  blagdan  svih  nas...”  Osnova  banalizacije  jest 
čudno  brkanje  dvaju  značenja  riječi  “svet”.  Slično  se  dogadja  i  s  drugim  važnim  pojmovima, 
kao  stoje  “Crkva”,  “svećeništvo”  i  si.  (op.  prev.) 

mit  i  etos.  Središte  iz  kojeg  proizlazi  i  jedno  i  drugo,  sacrum  commercium  4  sveta 
zamjena,  božanskog  i  ljudskog  svijeta,  jest  kult,  kultna  žrtva. 

Pod  mitom  podrazumijevam  tumačenje  stvarnosti,  koje  se  principijelno  ra¬ 
zlikuje  od  znanstvenoga.  Znanost  pretpostavlja  svijet  kao  cjelinu  i  utvrdjuje 
pravilnosti  i  zakonitosti  u  tom  svijetu.  Katkada  nas  prirodna  znanost  izvještava 
o  singularnim  procesima,  na  primjer  o  evoluciji  materijalnog  univerzuma.  Tu 
se  radi  o  hipotetičkim  rekonstrukcijama  na  osnovu  zadanih  podataka  i  poznatih 
prirodnih  zakona.  Mit  je,  naprotiv,  izvještaj,  koji  je  do  nas  došao  predajom, 
koji  dolazi  prije  svake  teorije.  Taj  se  izvještaj  odnosi  na  svijet  kao  cjelinu, 
na  njegov  početak,  njegovu  svrhu,  te  na  razloge  njegovog  nesavršenog  stanja  i 
na  put,  da  bi  se  to  stanje  prevladalo.  Autentična  kultura  uvijek  pretpostavlja 
takav  jedan  izvještaj,  koji  tumači  svijet  kao  cjelinu.  Mit  kršćanstva  počinje 
sa  stvaranjem  svijeta.  U  središtu  stoji  pojava  Boga  u  svijetu  u  osobi  Isusa 
iz  Nazareta,  njegovo  rodjenje  od  djevice,  njegova  smrt  na  križu  pod  Poncijem 
Pilatom  i  njegovo  tjelesno  uskrsnuće.  Kršćanstvo  podrazumijeva  svoj  mit,  pro¬ 
tivno  mitovima  pogana,  istovremeno  kao  povijesnu  istinu,  dakle,  kao  nešto,  što 
se  može  izreći  povijesno  relevantnim  rečenicama.  Vjera  Crkve  artikulira  se  u 
takvim  rečenicama,  to  jest  u  dogmama.  U  Evropi  su  se  vodili  krvavi  ratovi  za 
istinu,  dok  nije  prevladao  rezignativni  princip,  koji  je  Thomas  Hobbes  formuli¬ 
rao  ovako:  non  veritas,  sed  auctoritas  facit  legem.  Crkva  je  u  medjuvremenu 
naučila,  da  istinu,  koja  joj  je  povjerena,  shvaća  kao  nešto,  što  po  svojoj  naravi 
može  biti  prihvaćeno  samo  slobodnom  privolom  i  da  naviještanje  te  istine  ne 
mora  stoga  ugrožavati  javni  mir,  ali  to  ne  mijenja  ništa  na  apsolutnom  zahtjevu 
tog  navješćivanja.  Crkva  smatra  religiozni  liberalizam,  kao  i  prije,  samo  kao 
protivnika,  onako,  kako  ga  je  vidio  John  Henry  Newman.  Samo  pod  tom  pret¬ 
postavkom  moći  će  kršćanstvo  ostati  ferment  evropske  kulture  ili  opet  takvim 
postati,  jer  relativizam  i  skepticizam  nisu  samo  duhovna  smrt  duše,  nego  i  svake 
vitalne  kulture.  Nadasve  pak  evropske.  Jer  Evropa  ne  može  relativirati  svoj 
mit  kao  regionalnu  posebnost,  a  da  ga  se  sasvim  ne  odreče.  Krist  je  ili  stvarno 
rodjen  od  djevice  i  uskrsnuo  od  mrtvih  ili  nije.  Tertium  non  datur.  Budući  da 
toliko  ovisi  o  istini  kršćanska  je  kultura  Evrope  bitno  univerzalistička  i  zato  u 
svojoj  srži  misionarska.  Cor  curvatum  in  seipsum,  eurocentrizam,  koji  sam  sebe 
relativira,  vodi  evropsku  kulturu  u  smrt. 

Prenošenje  mita  dogadja  se  ne  preko  anonimnih  medija,  nego  prije  svega 
preko  izvještaja  od  usta  do  usta,  a  onda  i  nadasve  preko  kulta.  Lex  orandi,  lex 
credendi.  Sacrum  commercium  božanske  i  ljudske  stvarnosti  nalazimo  u  obred¬ 
nom  slavlju.  “..  daj  da  se  mi  otajstvom  ove  vode  i  vina  združimo  s  božanstvom 
Onoga,  koji  se  udostojao  biti  dionikom  našega  čovještva.”  Tako  moli  dnevno 
Katolička  Crkva  u  svojoj  staroj  rimskoj  misnoj  liturgiji.  (Neshvatljivo  je,  da  je 

4U  časoslovu  božičnog  vremena  čitamo:  O  admirabile  commercium!  Creator  generis  hu¬ 
mani  animatum  corpus  sumens  de  virgine  nasci  dignatus  est  et  procedens  homo  sine  semine 
largitus  est  nobis  suam  deitatem  (O  čudesne  zamjene!  Stvoritelj  roda  ljudskog  uzeo  je  tijelo  i 
udostojao  se  roditi  od  djevice;  bez  sjemena  posta  čovjekom  i  obdari  nas  svojim  božanstvom, 
(prim.  prev.) 

upravo  taj  tekst  uklonjen  liturgijskom  reformom.) 

Kršćanski  kult  je  posadašnjenje  jedne  žrtve.  Žrtva  jest  realna  i  stvarna  ne¬ 
gacija  pobune  stvorenja  protiv  Boga.  Ne  moja  volja,  nego  Tvoja,  kaže  Krist 
na  početku  svoje  muke.  Žrtva  na  Golgoti  je  stoga  kraj  svih  žrtvenika  povijesti, 
jer  je  ona  ispunjenje  svih  njihovih  namjena.  Usred  kultne  žrtve  Crkve  stoji 
transsubstancijacija,  paradigma  sve  umjetnosti  Evrope,  koja  je  bila  nešto  više 
nego  obična  zabava.  Kroz  više  od  tisuću  godina  slavljenje  toga  kulta  bilo  je  srce 
umjetničke  kulture  i  kontinenta,  neiscrpan  izvor  inspiracije  za  likovnu  umjet¬ 
nost,  poeziju  i  muziku  sve  do  sredine  našeg  stoljeća.  Mora  nam  biti  dozvoljeno 
da  razmislimo,  zašto  je  sve  to  nakon  šezdesetih  godina  ovog  stoljeća  naglo  i  pot¬ 
puno  prestalo.  U  kulturno  relevantnu  obnovu  Crkve  spada  u  prvoj  liniji  obnova 
slavljenja  mise,  tako  da  opet  bude  jasno  prepoznatljiv  karakter  otajstva,  žrtve  i 
molitve.  Osim  toga  iz  tog  slavlja  moraju  se  ukloniti  tolike  proizvoljnosti.  Veliko 
umjetničko  djelo  ne  trpi  nikakve  proizvoljnosti.  5 

K  tomu  spada  nadalje  i  to,  da  se  ukloni  mogućnost,  da  se  slavljenje  mise  po¬ 
brka  s  nekom  pučko-pedagoškom  priredbom.  To  se  ponajprije  može  postići  time 
da  za  vrijeme  mise  i  svećenik  i  puk  ponovo  “mole  u  istom  smjeru”.  Opće  uvod- 
jenje  takozvanih  “oltara  prema  narodu”  briše  razliku  izmedju  oltara  i  propovi- 
jedaonice.  I  kad  se  na  oltar  stavi  još  i  mikrofon,  tada  se  skoro  neizbježno  stvara 
dojam,  daje  svećenik  zapravo  animator,  koji  nas  želi  pobuditi  na  molitvu  nečim 
drugim,  a  ne  time,  što  sam  moli.  Uostalom  je  i  latinski  jezik,  koji  II  Vatikan¬ 
ski  Sabor  zahtijeva  kao  liturgijski,  za  zapadnu  i  srednju  Evropu  bitan  doprinos 
jedinstvu  evropske  crkve  i  naše  kulture.  U  mom  gradu  samo  tamo  gdje  se 
slavi  latinska  misa,  možete  naći  Nijemce,  Francuze,  Poljake,  Rumunje  i  Tali¬ 
jane  nedjeljom  kao  katolike  zajedno,  dok  inače  razne  narodnosti  odvojeno  slave 
liturgiju.  Navodim  samo  neke  pojedinosti,  da  bih  upozorio,  da  stvari  ne  mogu 
ostati,  kakve  su  sada,  ako  će  slavljenje  otajstva  našeg  otkupljenja  opet  postati 
središte  kulturnog  života  Evrope. 

Ritualni  kult  kao  “nutarnji  kult”  simbolizirali  kršćanstvu  etički  život  kršćana, 
a  transsubstancijacija  je  najintimnije  izvorište  transcendiranja  i  humanizacije 
prirode.  Na  tomu  pak  počiva  sva  kultura.  Sacrum  commercium  božanskog  i 
ljudskog  ima  svoj  analogon  u  sacrum  commercium  duha  i  prirode  u  čovjeku 
samom.  Moderna  scijentistička  civilizacija  suprotstavlja,  prema  Descartesu,  res 
cogitans  i  res  extensa.  Postoji  s  jedne  strane  apstraktni  subjekt,  zvan  “znanost” 
i  s  druge  strane  čitav  prirodni  svijet,  koji  se  degradira  do  običnog  objekta, 
predmeta  te  znanosti.  No,  gdje  duh  nema  više  nikakve  prirodne  dimenzije  i 
gdje  priroda  nema  više  duhovne  dimenzije,  ne  može  više  biti  govora  o  kulturi. 
Kultura  znači  iskonski  “zemljoradnja”,  dakle,  oplemenjivanje  prirode.  Scijen¬ 
tistička  civilizacija  ima  tendenciju  kako  prema  spiritualizmu,  tako  i  prema  ma¬ 
terijalizmu,  a  jedno  i  drugo  škodi  kulturi.  Borba  Katoličke  Crkve  za  duhovno 

*1  kod  nas  se  dogadja,  da  svećenici  samovoljno  “dopunjuju”  ili  “skraćuju”  misne  tekstove 
u  bogoslužju;  na  Zapadu  je  taj  običaj  mnogo  rašireniji  i  dalekosežniji.  Prevodilac  ovog  teksta 
ponovljeno  je  imao  prilike  doživjeti,  da  se  za  misno  čitanje  umjesto  Svetog  Pisma  uzme  kakav 
drugi  tekst,  pa  čak  i  pamfleti  protiv  Crkve  i  pape. 

shvaćanje  ljudske  prirode  i  prirodno  shvaćanje  ljudske  osobnosti  djeluje  protiv 
te  dekompozicije  i  najvažniji  je  doprinos  kršćanstva  očuvanju  jedne  humane  kul¬ 
ture.  Taj  otpor  dolazi  do  izražaja  kako  u  borbi  protiv  pobačaja  tako  i  protiv 
eutanazije,  kontracepcije  i  oplodnje  u  epruveti.  Jedinstvo  prirode  i  osobnosti  u 
živom  čovjeku  ima  svoj  početak  u  jedinstvu  spolnog  odnosa  i  začeća.  Otpor  um¬ 
jetnom  odvajanju  ovoga  clvoga,  otpor  proizvodnje  čovjeka  u  retorti,  zasniva  se 
na  onom  “genitum,  non  factum”,  što  mora  vrijediti  za  svakog  čovjeka.  Nažalost, 
u  tom  svom  otporu  Crkva  ne  može  računati  na  pomoći  onih,  koji  su  pozvani,  da 
rastumače  i  razjasne  smisao  tog  otpora.  Katoličke  Akademije  u  mojoj  zamlji, 
koje  se  održavaju  prilozima  vjernika,  ali  koje  su  pod  kontrolom  biskupa,  stavl¬ 
jaju  svoj  aparat  u  službu  propagande  protiv  crkvenog  učenja.  A  kad  biskupi 
na  sve  to  šute,  vjernici  će  to,  naravno,  interpretirati  po  pravilu:  qui  tacet,  con- 
sentire  videtur.  Ono,  što  danas  mnogi  ljudi  smatraju  zagriženim  inzistiranjem 
Crkve  na  tradicionalnom  ponašanju,  moramo  vidjeti  u  novom  svjetlu,  kao  otpor 
protiv  onoga,  što  ja  C.  S.  Lewis  nazvao  ukidanjem  čovjeka,  the  abolition  of  man. 
Scijentistička  civilizacija  sa  svojom  tendencijom  spiritualizma  i  materijalizma, 
rastakanju  ljudske  naravi,  jest  tendencija  k  tom  uništenju  čovjeka.  Ako  Evropa 
ne  nadje  dragocjeni  biser  koji  je  nekad  bio  njeno  središte,  postat  će  mjesto,  iz 
kojega  će  krenuti  pohod  za  uništenje  čovjeka  na  ovoj  planeti. 

